RÅDETS FORORDNING (EF) Nr. 2088/97 af 20. oktober 1997 om ændring af forordning (EØF) nr. 2389/89 om de almindelige regler for vinstoksorternes klassificering
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), særlig artikel 13, stk. 1,
under henvisning til forslag fra Kommissionen, og
ud fra følgende betragtninger:
Artikel 6, stk. 2, i forordning (EØF) nr. 822/87 er blevet ændret, således at medlemsstaterne kan give tilladelse til nyplantning på arealer, der er bestemt til dyrkning af moderpodestammer; for at forbedre vilkårene for sundhedskontrol er det nødvendigt at tillade, at planteskolerne kan råde over flere forskellige vinstoksorter, når disse anvendes til produktion af podekviste; det må derfor fastsættes, at alle de sorter, der er omfattet af klassificeringen af vinstoksorter i en medlemsstat, skal kunne plantes i denne medlemsstat som sorter, der kan anvendes til produktion af podekviste;
medlemsstaterne kan under hensyn til sorternes særlige karakteristika klassificere de sorter, der kan anvendes til produktion af podekviste, for hele deres område eller udelukkende for visse administrative enheder;
forordning (EØF) nr. 2389/89 (2) bør ændres i overensstemmelse hermed -
UDSTEDT FØLGENDE FORORDNING:
Artikel 1
Forordning (EØF) nr. 2389/89 ændres således:
1) I artikel 2, stk. 2, tilføjes følgende litra:
»e) vinstoksort, der kan anvendes til produktion af podekviste: vinstoksorter med druer til persning, med druer til spisebrug og med druer til særlige anvendelsesformål som defineret i litra a), b) og c), når de dyrkes til produktion af vinstokkens vegetative formeringsmateriale og udgør den del af vinstokken, der ligger over jorden.«
2) I artikel 3 tilføjes følgende stykke:
»3. Vinstoksorter, der kan anvendes til produktion af podekviste, klassificeres af medlemsstaterne for alle deres administrative enheder eller for en del af disse på grundlag af de vinstoksorter, der er klassificeret på deres område i medfør af artikel 2, stk. 2, litra a), b) og c).«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 20. oktober 1997.